CELEX: 32019D2036
Language: bg
Date: 2019-11-25 00:00:00
Title: Решение (ЕС) 2019/2036 на Съвета от 25 ноември 2019 година относно позицията, която трябва да се заеме от името на Европейския съюз в рамките на съвета на Международната организация за гражданско въздухоплаване във връзка с изменение 17 на приложение 17 (Сигурност) към Конвенцията за международно гражданско въздухоплаване

5.12.2019   
               
               
                  BG
               
               
                  Официален вестник на Европейския съюз
               
               
                  L 314/170
               
            
         РЕШЕНИЕ (ЕС) 2019/2036 НА СЪВЕТА
         от 25 ноември 2019 година
         относно позицията, която трябва да се заеме от името на Европейския съюз в рамките на съвета на Международната организация за гражданско въздухоплаване във връзка с изменение 17 на приложение 17 (Сигурност) към Конвенцията за международно гражданско въздухоплаване
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 100, параграф 2, във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Конвенцията за международно гражданско въздухоплаване (наричана по-долу „Чикагската конвенция“), която урежда международния въздушен транспорт, влезе в сила на 4 април 1947 г. С нея се учредява Международната организация за гражданско въздухоплаване (ИКАО).
                  
               
                     (2)
                  
                  
                     Държавите — членки на Съюза, са договарящи страни по Чикагската конвенция и държави — членки на ИКАО, а Съюзът има статут на наблюдател в някои органи на ИКАО, включително събранието и други технически органи.
                  
               
                     (3)
                  
                  
                     В съответствие с член 54, точка 1 от Чикагската конвенция съветът на ИКАО може да приема международни стандарти и препоръчителни практики.
                  
               
                     (4)
                  
                  
                     На 4 юли 2019 г. ИКАО отправи писмо до държавите AS8/2.1-19/48 с цел да уведоми държавите — членки на ИКАО, че предложеното изменение 17 на приложение 17 (Сигурност) към Чикагската конвенция (наричано по-долу „приложение 17“) ще бъде представено на съвета на ИКАО за приемане по време на 218-тото заседание, което ще се състои от 18 до 29 ноември 2019 г., като се предвижда изменението да започне да се прилага през юли 2020 г. Изменение 17 на приложение 17 включва нови или ревизирани разпоредби относно оценки на уязвимостта, обмен на информация между държавите и заинтересованите страни, програми за обучение и системи за сертифициране, контрол на достъпа, проверка на персонала и други редакционни изменения. С писмо до държавите AS8/2.1-19/48 ИКАО постави началото на срок за консултации с държавите — членки на ИКАО, относно изменение 17 на приложение 17, който изтече на 4 октомври 2019 г.
                  
               
                     (5)
                  
                  
                     Изменение 17 на приложение 17 беше подготвено от експертната група за сигурност на въздухоплаването на ИКАО, в която са действащи членове експерти от осем държави — членки на Съюза, и беше предадено за одобрение на 217-тото заседание на съвета на ИКАО. След приключване на консултациите с държавите— членки на ИКАО, изменение 17 на приложение 17 най-вероятно ще бъде прието от съвета на ИКАО на 218-тото му заседание.
                  
               
                     (6)
                  
                  
                     След като бъде прието, измененото приложение 17 ще бъде задължително за всички държави — членки на ИКАО, включително всички държави — членки на Съюза, в съответствие с Чикагската конвенция и при установените в нея ограничения. Съгласно член 38 от Чикагската конвенция договарящите държави уведомяват ИКАО чрез механизма за уведомяване за различия, ако възнамеряват да се отклонят от международен стандарт или препоръчителна практика. Поради това е целесъобразно да се установи позицията, която трябва да се заеме от името на Съюза в рамките на съвета на ИКАО във връзка с изменение 17 на приложение 17.
                  
               
                     (7)
                  
                  
                     Позицията на Съюза в рамките на съвета на ИКАО се основава на изложеното в приложението към настоящото решение и следва да бъде изразена от държавите —членки на Съюза, които са членове на Съвета на ИКАО, като действат съвместно,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза в рамките на съвета на Международната организация за гражданско въздухоплаване (ИКАО) във връзка с изменение 17 на приложение 17 (Сигурност) към Конвенцията за международно гражданско въздухоплаване, се основава на изложеното в приложението към настоящото решение.
         
         
            Член 2
            Позицията по член 1 се изразява от държавите членки на Съюза, които са членове на съвета на ИКАО, като действат съвместно.
         
         
            Член 3
            Настоящото решение влиза в сила в деня на приемането му.
         
         
            Съставено в Брюксел на 25 ноември 2019 година.
            
               
                  За Съвета
               
               
                  Председател
               
               F. MOGHERINI
            
         
      
      
         
            Позиция, която трябва да се заеме от името на Европейския съюз в Съвета на Международната организация за гражданско въздухоплаване (ИКАО) във връзка с преразглеждането на приложение 17 (Сигурност) (изменение 17) към Конвенцията за международно гражданско въздухоплаване („Чикагската конвенция“)
            
               Общи принципи
            
            В рамките на дейностите на Международната организация за гражданско въздухоплаване (ИКАО) във връзка с преразглеждането на приложение 17 (Сигурност) (изменение 17) към Чикагската конвенция относно изготвянето на стандарти и препоръчителни практики държавите членки, действайки съвместно в интерес на Съюза:
            
                        а)
                     
                     
                        действат в съответствие с целите, към които се стреми Съюзът в рамките на политиката за сигурност на въздухоплаването, по-специално с оглед на защитата на хората и стоките в рамките на Европейския съюз и на предотвратяването на актове на незаконна намеса в граждански въздухоплавателни средства и да се застраши сигурността на гражданското въздухоплаване.
                     
                  
                        б)
                     
                     
                        чрез прилагането и привеждането в сила на общи правила, установени с цел защитата на гражданското въздухоплаване от актове на незаконна намеса да допринасят за повишаване на сигурността на въздухоплаването в световен мащаб.
                     
                  
                        в)
                     
                     
                        да продължават да подкрепят изработването от страна на ИКАО на стандарти за сигурност, с които гражданското въздухоплаване се защитава от актове на незаконна намеса, в съответствие с Резолюция 2309 на Съвета за сигурност на ООН от 22 септември 2016 г. (1)
                        
                     
                  
               Позиция относно преразглеждането на приложение 17 (Сигурност) (изменение 17) Държавите членки, действайки съвместно в интерес на Съюза, подкрепят предложеното изменение 17 на приложение 17.
            
               (1)  Резолюция 2309 (2016), приета от Съвета за сигурност по време на неговото 7775-о заседание на 22 септември 2016 г.: Заплахи за международния мир и сигурност, причинени от терористични актове: безопасност на въздухоплаването.